SCB นำร่องซื้อ PP “เพซ” 400 ล้านหุ้นเป็นทางการ จ่อทุ่มคว้าโควต้าเหลืออีกกว่าพันล้านหุ้น!
SCB นำร่องซื้อ PP "เพซ" ล็อตแรก 400 ล้านหุ้นเป็นทางการ ที่ราคา 0.51 บาทต่อหุ้น จ่อทุ่มคว้าโควต้าเหลืออีกกว่าพันล้านหุ้น!
9 ม.ค. 2561

สืบเนื่องจากที่ประชุมคณะกรรมการบริษัท เพซ ดีเวลลอปเมนท์ คอร์ปอเรชั่น จำกัด(มหาชน) หรือ PACE มีมติเสนอขายหุ้นสามัญเพิ่มทุนให้แก่บุคคลในวงจำกัด (Private Placement) ครั้งแรกให้แก่ธนาคารไทยพาณิชย์ จำกัด (มหาชน) หรือ SCB เป็นจำนวน 400 ล้านหุ้น มูลค่าที่ตราไว้หุ้นละ 1 บาท คิดเป็นสัดส่วน 9.62% โดยเสนอราคาขายเท่ากับ 0.51 บาท/หุ้น รวมเป็นเงินทั้งสิ้น 204 ล้านบาท เพื่อเพิ่มสภาพคล่องให้กับบริษัท และเพื่อให้บริษัท เพซ โปรเจ็ค วัน จำกัด และ บริษัท เพซ โปรเจ็ค ทรี จำกัด สามารถดำเนินธุรกิจได้ต่อไปตามปกติเต็มศักยภาพต่อไป
ล่าสุด วันนี้ (9 ม.ค.) PACE ได้แจ้งแบบรายงานผลการซื้อขายหุ้นเพิ่มทุนต่อตลาดหลักทรัพย์แห่งประเทศไทย (ตลท.) ว่า SCB ได้เข้าซื้อหุ้นเพิ่มทุน PP ครั้งแรกเป็นจำนวน 400 ล้านหุ้น ที่ราคาจองซื้อ 0.51 บาทต่อหุ้น ตามกำหนดระยะเวลาจองซื้อและชำระเงินภายในวันที่ 8 ม.ค.61 เป็นจำนวนเงิน 203.30 ล้านบาท ส่งผลให้เหลือหุ้นเพิ่มทุนที่ SCB ยังไม่ได้ใช้สิทธิจองซื้ออีกจำนวน 1,100 ล้านหุ้น